בראון דסברג

**סודה של המרכבה**

[מה מסמלת המרכבה? 1](#_Toc456769818)

[גלות מצרים 2](#_Toc456769819)

[מההתנחלות ועד פילוג הממלכה 2](#_Toc456769820)

[שתי מרכבות מפתיעות 3](#_Toc456769821)

[התקווה שנכזבה 4](#_Toc456769822)

[שיבת ציון 5](#_Toc456769823)

[המרכבות שלנו 5](#_Toc456769824)

## מה מסמלת המרכבה?

מצאנו סיכום ישן של שיעור ששמע אבינו, הרב אורי דסברג ז"ל, על מעשה מרכבה. בשיעור זה נאמרו הדברים הבאים[[1]](#footnote-1):

המרכבות בתנועה. נבואותיו של יחזקאל נאמרות באווירת הגולה. ומחמת כן ראינו שאין הנביא יחזקאל קורא לתשובה, משום שאצלו הכל קודר, החורבן גמור ... השכינה כבר יוצאת לגלות, המרכבה כבר בתנועה, המקדש – אבוד!

...

כל מקום שנאמר שהקב"ה רוכב על עבים הוא לפני שהיה המקדש, שהקב"ה מתהלך מאהל לאהל, "עד אשר אמצא מקום לה' וכו'", ולכן יחזקאל ראה מרכבה וישעיהו לא ראה מרכבה.

בדברי הימים א' כ"ט,כג נאמר ששלמה ישב על כסא ה'. המקום היחיד שכסא מלך בשר ודם נקרא כסא ה', זו המלכות שבתחתונים. נתאווה הקב"ה שתהיה לו מלכות בתחתונים, עד ימי שלמה היה מתהלך מאהל לאהל ואז ישב על כסא ה'. ודבר זה נשבר בשכם במרכבתו של רחבעם, שאז נתפרדה המלכות, ואין מלך שליט על כל ישראל, שוב חוזרת השכינה להיות נעה ונדה.

בדברים אלו ניתן למצוא שלושה נושאים מעניינים:

הנושא הראשון הוא, שהקב"ה מתגלה במראה שמייצג את נוכחותו בעולם. לפני שהוקם המקדש, לא היה מקום מסוים להשראת שכינה, ולכן הקב"ה נגלה בענן. מצב זה היה נכון מאז בריאת העולם, כפי שמופיע בתהילים ק"ד, ג: "הַמְקָרֶה בַמַּיִם עַלִיּוֹתָיו הַשָֹּם עָבִים רְכוּבוֹ הַמְהַלֵּךְ עַל כַּנְפֵי רוּחַ", ועיקרו בתקופת המדבר ובהר סיני, כפי שמופיע בשמות י"ג, כא: "וַה' הֹלֵךְ לִפְנֵיהֶם יוֹמָם בְּעַמּוּד עָנָן", ובשמות י"ט, ט: "וַיֹּאמֶר ה' אֶל משֶׁה הִנֵּה אָנֹכִי בָּא אֵלֶיךָ בְּעַב הֶעָנָן".

לאחר בניין המקדש, כאשר הקב"ה שוכן במקום קבוע, הוא מתגלה על כסא, כפי שרואה אותו מיכיהו בן ימלה במלכים א כ"ב, יט "רָאִיתִי אֶת-ה' יֹשֵׁב עַל-כִּסְאוֹ וְכָל-צְבָא הַשָּׁמַיִם עֹמֵד עָלָיו מִימִינוֹ וּמִשְּׂמֹאלוֹ", וישעיה ו', א: "בִּשְׁנַת מוֹת הַמֶּלֶךְ עֻזִּיָּהוּ וָאֶרְאֶה אֶת ה' ישֵׁב עַל כִּסֵּא רָם וְנִשָּׂא וְשׁוּלָיו מְלֵאִים אֶת הַהֵיכָל".

עם היציאה לגלות, הקב"ה מתגלה על מרכבה. הקב"ה, כביכול גולה, ונוסע על מרכבתו החוצה.

הנושא השני נוגע לניתוח ספר יחזקאל עצמו. מהרגע שהגלות התרחשה, רוב נבואותיו של יחזקאל הם נבואות נחמה. אולם בטרם התרחשה הגלות, יחזקאל מנבא נבואות חורבן. בניגוד לנבואות החורבן של ירמיהו, בהן הוא קורא לתשובה, יחזקאל אינו קורא לתשובה, שכן אם המרכבה כבר נעה, אזי המצב אבוד.

הנושא השלישי הוא החידוש המרכזי בקטע דלעיל, ובו נעסוק בעיון זה. אפשר לראות על הארץ תשקיף למצב שבו ה' מתגלה. בתקופה שבה ה' מתגלה על כסא, גם שלמה המלך יושב על כסא, שאפילו נקרא "כסא ה'", כפי שמופיע בדברי הימים א כ"ט, כג "וַיֵּשֶׁב שְׁלֹמֹה עַל כִּסֵּא ה' לְמֶלֶךְ תַּחַת דָּוִיד אָבִיו וַיַּצְלַח וַיִּשְׁמְעוּ אֵלָיו כָּל יִשְׂרָאֵל".

ברגע שפילוג הממלכה מתחיל בפועל, הרגע שבו מלכות ישראל יורדת משיאה, הרגע שבו מתחילים זרעי הגלות, הוא הרגע שמתואר במלכים א י"ב, יח: "וְהַמֶּלֶךְ רְחַבְעָם הִתְאַמֵּץ לַעֲלוֹת בַּמֶּרְכָּבָה לָנוּס יְרוּשָׁלָים". רגע שבו מופיעה המרכבה.

אפשר להוסיף לכך את התקופה שבה ה' נראה בענן, שכפי הנראה גם עם ישראל נראה אז בענן, מכיוון שסבבוהו ענני כבוד.

אנו ננסה ללכת בעקבות רעיון זה, ולעקוב אחרי רוב המרכבות המופיעות בתנ"ך. נראה שכמעט באופן סיסטמתי, כאשר מופיעה מרכבה על הארץ זה סימן לגלות, וכשמרכבה נהרסת, זה סימן לגאולה.

## גלות מצרים

בתוך התהליך הארוך של הירידה למצרים, קשה להגדיר בדיוק את הנקודה שבה מתחילה הגלות, אך נראה שהמעבר הוא סביב ירידתו של יעקב. את המעבר הזה ניתן לחלק שלתי נקודות. הנקודה האחרונה בארץ ישראל, בבאר שבע, שם הקב"ה אומר לו (בראשית פרק מ"ו, ד): "אָנֹכִי אֵרֵד עִמְּךָ מִצְרַיְמָה וְאָנֹכִי אַעַלְךָ גַם עָלֹה", ועומתה הנקודה הראשונה בגלות, בארץ גושן. בתווך נמצאת הרשימה של שבעים הגולים. בנקודה הראשונה בגלות, מופיע יוסף, ועמו מופיעה גם המרכבה (בראשית מ"ו, כט-לא): "וַיֶּאְסֹר יוֹסֵף מֶרְכַּבְתּוֹ וַיַּעַל לִקְרַאת יִשְׂרָאֵל אָבִיו גּשְׁנָה וַיֵּרָא אֵלָיו וַיִּפֹּל עַל צַוָּארָיו וַיֵּבְךְּ עַל צַוָּארָיו עוֹד: וַיֹּאמֶר יִשְׂרָאֵל אֶל יוֹסֵף אָמוּתָה הַפָּעַם אַחֲרֵי רְאוֹתִי אֶת פָּנֶיךָ כִּי עוֹדְךָ חָי: וַיֹּאמֶר יוֹסֵף אֶל אֶחָיו וְאֶל בֵּית אָבִיו אֶעֱלֶה וְאַגִּידָה לְפַרְעֹה וְאֹמְרָה אֵלָיו אַחַי וּבֵית אָבִי אֲשֶׁר בְּאֶרֶץ כְּנַעַן בָּאוּ אֵלָי". זוהי המרכבה השנייה בתנ"ך, אחרי "מִרְכֶּבֶת הַמִּשְׁנֶה" של יוסף שבישרה את בוא הגלות. עם מרכבתו של יוסף, אפשר גם לדמיין את מרכבת ה' שיוצא לגלות במצרים, כפי שאמר ליעקב "אָנֹכִי אֵרֵד עִמְּךָ מִצְרַיְמָה וְאָנֹכִי אַעַלְךָ גַם עָלֹה".

קל להגדיר את סיומה של גלות מצרים. נראה שזה אירע בקריעת ים סוף, עת עם ישראל נפטר פיזית מהמצרים, ולא פחות חשוב מכך, הפסיק לפחד מהם. בתוך הלילה עטוף ההוד של קריעת ים סוף וטביעת המצרים נאמר (שמות פרק י"ד, כד-כה) "וַיְהִי בְּאַשְׁמֹרֶת הַבֹּקֶר וַיַּשְׁקֵף ה' אֶל מַחֲנֵה מִצְרַיִם בְּעַמּוּד אֵשׁ וְעָנָן וַיָּהָם אֵת מַחֲנֵה מִצְרָיִם: **וַיָּסַר אֵת אֹפַן מַרְכְּבֹתָיו** וַיְנַהֲגֵהוּ בִּכְבֵדֻת וַיֹּאמֶר מִצְרַיִם אָנוּסָה מִפְּנֵי יִשְׂרָאֵל כִּי ה' נִלְחָם לָהֶם בְּמִצְרָיִם". זוהי ההופעה השלישית של מרכבה בתנ"ך.

על פי הפשט, הקב"ה הסיר את אופן מרכבותיו של פרעה, אך אם נמשיך את קו המחשבה שהתחלנו, ניתן להסביר (וזה אף מתיישב מבחינה לשונית), שהקב"ה הסיר את אופן המרכבות שלו עצמו. הגלות הסתיימה, והקב"ה כבר לא צריך גלגלים למרכבת הגלות. גוף המרכבה עדיין קיים עד הדור הבא שיחסל אותה.

מיד אחרי הסרת אופן המרכבה, מגיעה הופעה של מילה אחרת בתנ"ך, שטרם הופיעה (שמות פרק ט"ו, יז): "תְּבִאֵמוֹ וְתִטָּעֵמוֹ בְּהַר נַחֲלָתְךָ מָכוֹן לְשִׁבְתְּךָ פָּעַלְתָּ ה' **מִקְּדָשׁ** אֲדֹנָי כּוֹנֲנוּ יָדֶיךָ". ברגע שהסתיימה גלות המרכבה, אפשר כבר לדבר על עידן חדש, עידן המקדש.

## מההתנחלות ועד פילוג הממלכה

במלחמה האחרונה של יהושע לכיבוש הארץ, מצווה אותו הקב"ה ציווי שלא נאמר במלחמות הקודמות (יהושע י"א, ו): "וַיֹּאמֶר ה' אֶל יְהוֹשֻׁעַ אַל תִּירָא מִפְּנֵיהֶם כִּי מָחָר כָּעֵת הַזֹּאת אְָנֹכִי נֹתֵן אֶת כֻּלָּם חֲלָלִים לִפְנֵי יִשְׂרָאֵל אֶת סוּסֵיהֶם תְּעַקֵּר **וְאֶת מַרְכְּבֹתֵיהֶם תִּשְׂרֹף בָּאֵשׁ**". כך מתוארת המלחמה עצמה (יהושע י"א, ז-ט): "וַיָּבֹא יְהוֹשֻׁעַ וְכָל עַם הַמִּלְחָמָה עִמּוֹ עֲלֵיהֶם עַל מֵי מֵרוֹם פִּתְאֹם וַיִּפְּלוּ בָּהֶם: וַיִּתְּנֵם ה' בְּיַד יִשְׂרָאֵל וַיַּכּוּם וַיִּרְדְּפוּם עַד צִידוֹן רַבָּה וְעַד מִשְׂרְפוֹת מַיִם וְעַד בִּקְעַת מִצְפֶּה מִזְרָחָה וַיַּכֻּם עַד בִּלְתִּי הִשְׁאִיר לָהֶם שָׂרִיד: וַיַּעַשׂ לָהֶם יְהוֹשֻׁעַ כַּאֲשֶׁר אָמַר לוֹ ה' אֶת סוּסֵיהֶם עִקֵּר **וְאֶת מַרְכְּבֹתֵיהֶם שָׂרַף בָּאֵשׁ**". עם תחילת תקופת ההתנחלות, אין עוד צורך במרכבת הגלות, ואפשר לשרוף אותה.

מכאן ואילך, עם ישראל בארצו ידע עליות ומורדות, אך באופן כללי הוא טיפס מעלה עד לתקופת שלמה. את האיום מפני המרכבה סיפק שמואל הנביא, כאשר הוא פירט לעם את משפט המלך (שמואל א ח', יא): "וַיֹּאמֶר זֶה יִהְיֶה מִשְׁפַּט הַמֶּלֶךְ אֲשֶׁר יִמְלֹךְ עֲלֵיכֶם אֶת בְּנֵיכֶם יִקָּח וְשָׂם לוֹ בְּמֶרְכַּבְתּוֹ וּבְפָרָשָׁיו וְרָצוּ לִפְנֵי מֶרְכַּבְתּו". איום זה כמעט מומש בימי אבשלום (שמואל ב ט"ו, א) "וַיְהִי מֵאַחֲרֵי כֵן וַיַּעַשׂ לוֹ אַבְשָׁלוֹם מֶרְכָּבָה וְסֻסִים וַחֲמִשִּׁים אִישׁ רָצִים לְפָנָיו", אך דוד התעשת, והסכנה חלפה, עד שהגיע שלמה.

בתקופת שלמה עם ישראל הגיע אל נקודת הקיצון של הפרבולה, והחל לרדת. תחילה ירידה רוחנית, ואחר כך ירידה פיזית. גם כאן, קשה לשים את האצבע במדויק על הנקודה בה התחילה הירידה הרוחנית. יש התולים אותה בנישואי שלמה עם בת פרעה, ויש המוצאים רמזים של ביקורת אף בתיאור בניין המקדש.[[2]](#footnote-2)

שתי הנקודות האלו נרמזות על ידי מרכבות. בתיאור בניית המקדש נאמר (מלכים א ז', לג) "וּמַעֲשֵׂה הָאוֹפַנִּים כְּמַעֲשֵׂה אוֹפַן הַמֶּרְכָּבָה יְדוֹתָם וְגַבֵּיהֶם וְחִשֻּׁקֵיהֶם וְחִשֻּׁרֵיהֶם הַכֹּל מוּצָק". זה תיאור דומה מאוד לתיאור המרכבה של יחזקאל. זה נראה כאילו שלמה "שתל" בבית ה' את רכב המילוט של השכינה מהמקדש אל הגלות. הרמז השני נמצא בתיאור יחסי החוץ של שלמה עם מצרים, שם נאמר

(מלכים א י', כט) "וַתַּעֲלֶה וַתֵּצֵא מֶרְכָּבָה מִמִּצְרַיִם בְּשֵׁשׁ מֵאוֹת כֶּסֶף וְסוּס בַּחֲמִשִּׁים וּמֵאָה וְכֵן לְכָל מַלְכֵי הַחִתִּים וּלְמַלְכֵי אֲרָם בְּיָדָם יֹצִאוּ". ניתן לומר, שממצרים מגיעה המרכבה שמכינה את הגלות.

מתברר, שהבעיה המרכזית של הדור הבא, של רחבעם, הופיעה ממצרים. במצרים התרחש מהפך, ופרעה, ידידו של שלמה, כבר לא מולך, אלא שישק. שישק הפך לאויבו של שלמה, ונתן מקלט מדיני לירבעם. דור אחר כך הוא כבר מאיים על עצם קיומה של ממלכת יהודה (מלכים א י"ד, כה-כו): "וַיְהִי בַּשָּׁנָה הַחֲמִישִׁית לַמֶּלֶךְ רְחַבְעָם עָלָה שִׁישַׁק מֶלֶךְ מִצְרַיִם עַל יְרוּשָׁלָם: וַיִּקַּח אֶת אֹצְרוֹת בֵּית ה' וְאֶת אוֹצְרוֹת בֵּית הַמֶּלֶךְ וְאֶת הַכֹּל לָקָח וַיִּקַּח אֶת כָּל מָגִנֵּי הַזָּהָב אֲשֶׁר עָשָׂה שְׁלֹמֹה". בכך שישק להגשים את ייעוד שתי המרכבות שפגשנו אצל שלמה. מרכבה שעולה ממצרים, ולוקחת את כלי המקדש.

עוד לפני האירוע עם שישק, מתרחשת הירידה הפיזית של הממלכה המאוחדת, אותה נקודה שהופיעה בשיעור המצוטט בראש מאמר זה. בדיוק בנקודה שבה אנשי שכם וירבעם מורדים במלך רחבעם והורגים את אדונירם, בדיוק בנקודה שבה רחבעם נמלט, בדיוק בנקודה זו מתפלגת הממלכה, ואז מופיעה מרכבה (מלכים א י"ב, יח): "וְהַמֶּלֶךְ רְחַבְעָם הִתְאַמֵּץ לַעֲלוֹת בַּמֶּרְכָּבָה לָנוּס יְרוּשָׁלָים". מרכבת הבריחה של רחבעם, ותחילת מרכבת הגלות של השכינה.

## שתי מרכבות מפתיעות

שתי המרכבות הבאות בתנ"ך, מלמדות אותנו משהו עמוק על ניתוח התקופה בה הן מופיעות:

המרכבה הבאה מופיעה ברגע מותו של אחאב (מלכים א כ"ב, לד-לה): "וְאִישׁ מָשַׁךְ בַּקֶּשֶׁת לְתֻמּוֹ וַיַּכֶּה אֶת מֶלֶךְ יִשְׂרָאֵל בֵּין הַדְּבָקִים וּבֵין הַשִּׁרְיָן וַיֹּאמֶר לְרַכָּבוֹ הֲפֹךְ יָדְךָ וְהוֹצִיאֵנִי מִן הַמַּחֲנֶה כִּי הָחֳלֵיתִי: וַתַּעֲלֶה הַמִּלְחָמָה בַּיּוֹם הַהוּא וְהַמֶּלֶךְ הָיָה מָעֳמָד בַּמֶּרְכָּבָה נֹכַח אֲרָם וַיָּמָת בָּעֶרֶב וַיִּצֶק דַּם הַמַּכָּה אֶל חֵיק הָרָכֶב".

זוהי הפתעה גדולה, שכן המרכבה, סימן הגלות, מופיעה דווקא ברגע מותו של אחאב המלך הרשע, רגע שלכאורה אמור להיות חיובי.

הופעה זו שופכת אור על תקופת מלכות אחאב. למלכותו של אחאב היה פוטנציאל להוביל לתיקון: אחאב, במנהיגותו הכריזמטית והאחראית, הצליח לאחד תחתיו ממלכות קטנות, ולהוביל מלחמה בצבא אשור המאיים מצפון. הצלחתו בקרב קרקר הצילה את ממלכת ישראל וממלכות נוספות מהחרבת הממלכה, ודחתה קץ זה ביותר מ-150 שנה. יתרה מכך, תקופת אחאב היא התקופה המשמעותית ביותר בכל תקופת המלכים, שבה היה שיתוף פעולה בין יהודה וישראל. ייתכן שתקופה זו היא התיקון לפילוג בתקופת ירבעם-רחבעם, שבה הופיעה המרכבה בפעם האחרונה, וזו הייתה ההזדמנות להרוס את אותה מרכבה. בגלל הפוטנציאל האדיר הטמון באחאב ובתקופתו, אליהו ניסה להחזירו למוטב ולהרחיקו מאיזבל, ואף מכיהו בן נמלה ניסה להצילו מגורל המוות שלו[[3]](#footnote-3). דווקא מותו של אחאב קטע תהליך זה והוביל לעידן הרע של בני אחאב. את הפוטנציאל שהוחמץ מבטאת המרכבה הנושאת את גופתו של אחאב.

עובר דור נוסף, ותקווה חדשה מפציעה. נערו של אלישע (יונה, ע"פ המדרש) ממנה את יהוא להשמיד את בית אחאב ואת העבודה הזרה. יהוא מבצע את שני תפקידיו בדביקות, ומחזיר את התקווה שממלכת ישראל תחזור למוטב.

בתוך מסע ההרג של בית אחאב ונביאי הבעל, ניצבת שאלה הלכתית/מוסרית/היסטורית, ושמה "אחזיה מלך יהודה". אחזיה הוא צאצא של בית אחאב, שהרי הוא בנה של עתליה בת אחאב, ולכן דינו מוות. מאידך, הוא גם בנו של יהושפט, צאצא של דוד המלך, שהובטח למלכותו נצח. נוסיף לכך את העובדה שאחזיה הוא בן ברית של יהורם בן אחאב מלך ישראל, והוא לא הולך בדרכי ה'. האם דינו מוות?

יהוא לא עשה "שאלת חכם", והרג את אחזיה. לכאורה, לא מופיע מפורשות בפסוקים שום שיפוט למעשה זה של יהוא, אבל אנחנו כדרכנו, נמצא את השיפוט בהופעתה של המרכבה (מלכים ב ט,כז) "וַאֲחַזְיָה מֶלֶךְ יְהוּדָה רָאָה וַיָּנָס דֶּרֶךְ בֵּית הַגָּן וַיִּרְדֹּף אַחֲרָיו יֵהוּא וַיֹּאמֶר גַּם אֹתוֹ הַכֻּהוּ אֶל הַמֶּרְכָּבָה...".

הופעתה של המרכבה בנקודה זו מצביעה על כך שהריגת אחזיה הייתה מעשה שלילי. יתרה מזו, הופעת המרכבה מצביעה על כך שזהו מעשה קטסטרופלי שאף מוביל לגלות. מדוע?

גם יהוא היה הבטחה שהכזיבה. אחרי ההפיכה הדתית והמדינית שלו, הוא יכל להשיב את כל עם ישראל לעבודת ה' בירושלים. אולם, מסיבות פוליטיות הוא המשיך את דרכו של ירבעם, שהמרכז הדתי של ממלכת ישראל יישאר בממלכה, ולא בירושלים שבממלכת יהודה. הוא וצאצאיו המשיכו בדרך רוחנית זו עד שניטלה מהם המלוכה. המרכבה מצביעה על נקודת התפנית שגרמה לו ללכת בדרך זו. אילו יהוא היה משאיר בחיים את אחזיה, והיה כורת איתו ברית שלום, אולי זה היה מוביל לאחדות שתי הממלכות סביב ירושלים, אך כיוון שהוא הרג אותו, הופיעה המרכבה.

## התקווה שנכזבה

אנו מדלגים לסוף תקופת ממלכת יהודה. בעקבות עידן ארוך של עבודה זרה בימי מנשה ואמון, נגזרה גזירת הגלות על ממלכת יהודה.

גזירה זו כמעט ובטלה, בעקבות החזרה בתשובה של יאשיהו המלך. יאשיהו הרס את העבודה זרה והבמות, ועימם הרס גם את המרכבות (מלכים ב כ"ג, יא): "וַיַּשְׁבֵּת אֶת הַסּוּסִים אֲשֶׁר נָתְנוּ מַלְכֵי יְהוּדָה לַשֶּׁמֶשׁ מִבֹּא בֵית ה' אֶל לִשְׁכַּת נְתַן מֶלֶךְ הַסָּרִיס אֲשֶׁר בַּפַּרְוָרִים וְאֶת מַרְכְּבוֹת הַשֶּׁמֶשׁ שָׂרַף בָּאֵש".

ניתן לשער שמרכבות השמש היו חלק מפולחן מצרי לאליל השמש. במאבק האימפריות בין בבל ובין אשור ומצרים, יאשיהו צידד בצד הבבלי, מהלך שעלה לו בחייו. לכן, סביר שבתוך מלחמתו נגד מצרים הוא גם נלחם נגד אמונתם, ושרף את מרכבות השמש. על פי דרכנו, ישנה משמעות נוספת לשריפת המרכבות, וזוהי שריפת גזירת הגלות.

תקווה זו נכזבה עם מותו של יאשיהו. התנ"ך לא כותב לנו במפורש את הסיבה הרוחנית לאירוע, ולכן הגמרא מחפשת את הסיבות לכך[[4]](#footnote-4). אולם, הסיבה הפיזית מפורטת בדברי הימים ב ל"ה, כג-כה "וַיֹּרוּ הַיֹּרִים לַמֶּלֶךְ יֹאשִׁיָּהוּ וַיֹּאמֶר הַמֶּלֶךְ לַעֲבָדָיו הַעֲבִירוּנִי כִּי הָחֳלֵיתִי מְאֹד: וַיַּעֲבִירֻהוּ עֲבָדָיו מִן הַמֶּרְכָּבָה וַיַּרְכִּיבֻהוּ עַל רֶכֶב הַמִּשְׁנֶה אֲשֶׁר לוֹ וַיּוֹלִיכֻהוּ יְרוּשָׁלִַם וַיָּמָת וַיִּקָּבֵר בְּקִבְרוֹת אֲבֹתָיו וְכָל יְהוּדָה וִירוּשָׁלִַם מִתְאַבְּלִים עַל יֹאשִׁיָּהוּ". ירמיהו הנביא, שמבין את גודל ההחמצה מגיב "וַיְקוֹנֵן יִרְמְיָהוּ עַל יֹאשִׁיָּהוּ וַיֹּאמְרוּ כָל הַשָּׁרִים וְהַשָּׁרוֹת בְּקִינוֹתֵיהֶם עַל יֹאשִׁיָּהוּ עַד הַיּוֹם וַיִּתְּנוּם לְחֹק עַל יִשְׂרָאֵל וְהִנָּם כְּתוּבִים עַל הַקִּינוֹת".

הנקודה החשובה מבחינתנו היא, שמיד עם מותו של יאשיהו, וחזרתה של גזירת הגלות, מופיעה המרכבה.

הראשון שמזהיר מפני המרכבה הבבלית הוא ירמיהו הנביא (ירמיה ד', יג): "הִנֵּה כַּעֲנָנִים יַעֲלֶה וְכַסּוּפָה מַרְכְּבוֹתָיו קַלּוּ מִנְּשָׁרִים סוּסָיו אוֹי לָנוּ כִּי שֻׁדָּדְנו". את המרכבה השמיימית, שמקבילה למרכבות שכבר מסתובבות בארץ, רואה יחזקאל ב"מעשה מרכבה". הפעם המרכבה מגיעה לבבל ולא למצרים. מצד אחד זו גלות, מצד שני הדרך חזרה משם פשוטה הרבה יותר מאשר המרכבות שגלו למצרים.

## שיבת ציון

הצהרת כורש פותחת עידן חדש של שיבת ציון. אולם, רוב עם ישראל נשאר בגלות, בניית המקדש נעצרת, ושבי ציון שוקעים בבעיות היום יום.

בנקודה זו באים לעודד אותם שני נביאים, חגי וזכריה. באופן כוללני ניתן לומר, שחגי נוקט ב"שיטת הגזר", בעידוד העם חרף המצב הכלכלי, ואילו זכריה מוסיף את "שיטת המקל", ומאיים מה יקרה אם לא ימשיכו לבנות את המקדש.

בתוך האיומים של זכריה מופיעות המרכבות (זכריה ו', א-ה): "וָאָשֻׁב וָאֶשָּׂא עֵינַי וָאֶרְאֶה וְהִנֵּה אַרְבַּע מַרְכָּבוֹת יֹצְאוֹת מִבֵּין שְׁנֵי הֶהָרִים וְהֶהָרִים הָרֵי נְחשֶׁת: בַּמֶּרְכָּבָה הָרִאשֹׁנָה סוּסִים אֲדֻמִּים וּבַמֶּרְכָּבָה הַשֵּׁנִית סוּסִים שְׁחֹרִים: וּבַמֶּרְכָּבָה הַשְּׁלִשִׁית סוּסִים לְבָנִים וּבַמֶּרְכָּבָה הָרְבִעִית סוּסִים בְּרֻדִּים אֲמֻצִּים: וָאַעַן וָאֹמַר אֶל הַמַּלְאָךְ הַדֹּבֵר בִּי מָה אֵלֶּה אֲדֹנִי: וַיַּעַן הַמַּלְאָךְ וַיֹּאמֶר אֵלָי אֵלֶּה אַרְבַּע רֻחוֹת הַשָּׁמַיִם יוֹצְאוֹת מֵהִתְיַצֵּב עַל אֲדוֹן כָּל הָאָרֶץ"

הפעם מדובר בארבע מרכבות, בגלות מפוזרת וארוכה, כפי שמפרש רש"י שם "אלו ד' מרכבות שלוחי הקב"ה, לתת ממשלת לד' מלכיות בבל ומדי אנטיוכס וישמעאל". כל מי שיודע את סודה של המרכבה, מבין את האיום הסמוי בנבואת זכריה: המרכבות מוכנות, ואם לא תעשו משהו, הן תצאנה לדרך.

חגי הנביא גם כן רואה את המרכבה, אך נבואתו היא הפוכה (חגי ב', כב): "וְהָפַכְתִּי כִּסֵּא מַמְלָכוֹת וְהִשְׁמַדְתִּי חֹזֶק מַמְלְכוֹת הַגּוֹיִם וְהָפַכְתִּי מֶרְכָּבָה וְרֹכְבֶיהָ וְיָרְדוּ סוּסִים וְרֹכְבֵיהֶם אִישׁ בְּחֶרֶב אָחִיו". את המרכבה ניתן להפוך, מנבא חגי, את גזירת הגלות שמרחפת ניתן לבטל.

## המרכבות שלנו

המעניין בכל הדוגמאות שהבאנו, שהכסא והמרכבה שעל הארץ קדמו לכסא ולמרכבה שבשמיים. בניגוד לתפיסה רווחת שאנו עומדים חסרי אונים מול הגזירה השמימית, מתקבלת כאן תמונה הפוכה. פעמים שאנו במעשינו יוצרים במו ידינו מרכבות שיכולות לגרור אותנו ואת השכינה לגלות. מאידך, אנו מסוגלים גם לשרוף מרכבות, ואף לבנות כסאות מלכים, שיובילו לבנייה ויציבות בעולמות עליונים.

בתקופת אתחלתא דגאולה, עדיין אין לנו נביאים שיאמרו לנו האם המרכבות נהרסו כליל, והאם הכסא התחיל להיבנות. אולם תפקידנו רם אף יותר מלהשקיף על המרכבות והכסא שבשמים, עלינו מוטל להרוס או לבנות אותם.

1. הדברים מופיעים בספר "דבר אחד מדבריך". [↑](#footnote-ref-1)
2. לא אאריך בביקורות אלו, אציין רק שני כיוונים: האחד, השוואה בין ההשקעה שהשקיע שלמה בבניית ביתו ביחס להשקעה בבניין המקדש. השני, התיאור המפורט של מערכת המיסוי, שבדיעבד הסתבר, שעול כבד זה, הוא שגרם למרמור אצל בני ישראל, וגרם לפילוג הממלכה. [↑](#footnote-ref-2)
3. לפני הקרב האחרון של אחאב מול בן הדד, כל נביאיו של אחאב ניבאו לו ניצחון. רק מיכיהו בן נמלה תיאר את ה' היושב על כיסאו, ומנסה לפתות את אחאב באמצעות רוח השקר לצאת למלחמה ולמות בה. אחאב חושב שמכיהו מנבא לרעתו, אך נראה שמכיהו משמש כ"סוכן כפול", ומגלה לו את התכנית הא-לקית על מנת להצילו. מעניים שמכיהו הוא הראשון שמתאר את ה' יושב על כסא, שזה כאמור התיאור של ה' כשעם ישראל יושב על אדמתו עם בית המקדש. נראה שמכיהו לא רוצה שאידיליה זו תיגמר. [↑](#footnote-ref-3)
4. תענית כב ע"א וע"ב. [↑](#footnote-ref-4)